钦定古今图书集成/明伦汇编/交谊典/第117卷 > 《祀桥太尉文》后汉·曹操
## 钦定古今图书集成/明伦汇编/交谊典/第117卷 > 《祀桥太尉文》后汉·曹操

故太尉桥公，诞敷明德，汎爱博容，国念明训，士思令
谟，灵幽体翳，邈哉晞矣。吾以幼年，逮升堂室，特以顽
鄙之姿，为大君子所纳。增荣益观，皆由奖助。犹《仲尼》
称不如颜渊，李生之厚，叹贾复，士死知己，怀此无忘。
又承从容约誓之言，殂逝之后，路有经由，不以斗酒
只鸡，过相沃酹，车过三步，腹痛勿怪。虽临时戏笑之
言，非至亲之笃好，胡肯为此辞乎？匪谓灵忿，能贻己
疾，怀旧惟顾，念之凄怆。奉命东征，屯次乡里，北望贵
土，乃心陵墓。裁致薄奠，公其尚飨。